[{"text_idx": "#000001", "text": "Tair rownd o gemau sydd ar o\u0302l yn nhymor y Cymru Premier JD, a gan fod Y Seintiau Newydd eisoes wedi selio\u2019r bencampwriaeth, mae\u2019r sylw wedi troi at y ras am yr ail safle a\u2019r frwydr i osgoi\u2019r cwymp."}, {"text_idx": "#000002", "text": "Mae pedwar tocyn ar gael i Ewrop eleni, a gyda\u2019r Seintiau Newydd wedi cipio\u2019r cyntaf drwy ennill y bencampwriaeth bydd y tri arall yn mynd i\u2019r clwb sy\u2019n gorffen yn 2il, enillwyr y gemau ail gyfle, ac enillwyr Cwpan Cymru."}, {"text_idx": "#000003", "text": "Os bydd Y Seintiau Newydd yn curo\u2019r Bala yn rownd derfynol Cwpan Cymru, yna bydd y ti\u0302m fydd wedi gorffen yn 3ydd yn derbyn y tocyn olaf i Ewrop."}, {"text_idx": "#000005", "text": "Mae\u2019r Bala wedi mynd ar rediad o naw ge\u0302m gynghrair heb fuddugoliaeth am y tro cyntaf ers Medi 2010, ac os na fydd y rhediad hwnnw yn dod i ben fe all criw Colin Caton orffen o dan y tri uchaf am y tro cyntaf ers pedair blynedd."}, {"text_idx": "#000006", "text": "Tydi pethau ddim yn mynd yn dda i\u2019r Drenewydd chwaith gyda\u2019r Robiniaid wedi colli eu tair ge\u0302m ddiwethaf ac heb sgorio mewn pedair ge\u0302m."}, {"text_idx": "#000007", "text": "Dyw\u2019r Drenewydd ond wedi ennill un o\u2019u 10 gem yn 2023, a daeth y fuddugoliaeth honno yn eu ge\u0302m ddiwethaf yn erbyn Y Bala ym mis Chwefror (Dre 3-2 Bala)."}, {"text_idx": "#000009", "text": "Mae Met Caerdydd ar rediad o chwe ge\u0302m heb fuddugoliaeth, ond mi fydd y myfyrwyr yn llygadu lle\u2019n Ewrop am y tro cyntaf ers tair blynedd."}, {"text_idx": "#000011", "text": "Dyw Met Caerdydd ond wedi ennill un o\u2019u 21 ge\u0302m gynghrair flaenorol yn erbyn Cei Connah (cyfartal 7, colli 13), ond daeth y fuddugoliaeth honno ar benwythnos agoriadol y tymor hwn (Met 2-0 Cei)."}, {"text_idx": "#000014", "text": "Mae Pen-y-bont ar rediad o 12 ge\u0302m gynghrair heb golli (ennill 7, cyfartal 5), ac er yr ansicrwydd am eu safle\u2019n y tabl, mae\u2019r clwb yn ysu i gyrraedd Ewrop am y tro cyntaf yn eu hanes."}, {"text_idx": "#000015", "text": "Ar o\u0302l taro pump yn erbyn Y Drenewydd y penwythnos diwethaf mae\u2019r Seintiau Newydd wedi cyrraedd 101 o goliau cynghrair gan ddod yn hafal a\u0302\u2019u record blaenorol yn nhymor 2016/17."}, {"text_idx": "#000016", "text": "Mae\u2019r clybiau wedi cyfarfod 16 gwaith, ac er bod y gemau\u2019n tueddu i fod yn rhai agos dyw\u2019r Seintiau erioed wedi colli yn erbyn ti\u0302m Rhys Griffiths (ennill 12, cyfartal 4)."}, {"text_idx": "#000018", "text": "Hwlffordd sy\u2019n arwain y ras am y 7fed safle, ac mae\u2019r Adar Gleision yn anelu i gystadlu\u2019n y gemau ail gyfle am y tro cyntaf yn eu hanes."}, {"text_idx": "#000019", "text": "Mae Hwlffordd wedi bod yn gadarn yn eu gemau cartref ac heb golli ar Ddo\u0302l y Bont ers mis Hydref gan guro Pen-y-bont a Chei Connah ymhlith eraill ers hynny (ennill 5, cyfartal 2)."}, {"text_idx": "#000020", "text": "Does neb wedi ennill mwy o bwyntiau yn ail ran y tymor na Phontypridd (15pt allan o 21 posib), ond ar o\u0302l ildio\u2019n hwyr yn erbyn Aberystwyth ddydd Sadwrn diwethaf mae\u2019r newydd-ddyfodiaid yn parhau i fod mewn perygl o lithro \u2018no\u0302l i Gynghrair y De."}, {"text_idx": "#000024", "text": "Dyw Aberystwyth felly ond wedi colli un o\u2019u chwe ge\u0302m ddiwethaf ac mae\u2019r clwb yn benderfynol o beidio syrthio o\u2019r gynghrair am y tro cyntaf yn eu hanes."}, {"text_idx": "#000025", "text": "Ar o\u0302l colli 28 o\u2019u 29 ge\u0302m gynghrair, a cholli chwe phwynt am dorri rheolau, mae Airbus eisoes yn sicr o syrthio i\u2019r ail haen."}, {"text_idx": "#000027", "text": "Mae Aberystwyth wedi ennill eu pum ge\u0302m ddiwethaf yn erbyn Airbus UK gan gynnwys eu buddugoliaeth o 1-7 ym Mrychdyn ym mis Chwefror."}, {"text_idx": "#000029", "text": "Mae\u2019r Fflint mewn perygl mawr o ddisgyn o\u2019r uwch gynghrair gyda\u2019r clwb wedi llithro i\u2019r ddau isaf ar o\u0302l colli eu dwy ge\u0302m ddiwethaf ac heb sgorio mewn tair ge\u0302m."}, {"text_idx": "#000030", "text": "Cododd Y Fflint i\u2019r uwch gynghrair yn 2020, ac er gorffen eu tymor cyntaf yn yr 11eg safle ni syrthiodd y Sidanwyr gan nad oedd neb yn codi o\u2019r ail haen oherwydd gohiriadau Covid."}, {"text_idx": "#000031", "text": "Y tymor diwethaf fe orffennodd Y Fflint yn y Chwech Uchaf o dan arweiniad Neil Gibson a chyrraedd rownd derfynol y gemau ail gyfle cyn colli yn erbyn Caernarfon."}, {"text_idx": "#000033", "text": "Mae Caernarfon wedi gorfod bodloni ar le yn y Chwech Isaf am y tro cyntaf ers eu dyrchafiad yn 2018, ond byddai buddugoliaeth ar Gae-y-Castell ddydd Sadwrn yn cadarnhau lle\u2019r Cofis yn y gynghrair ar gyfer tymor nesaf."}, {"text_idx": "#000034", "text": "Mae\u2019r rheolwr newydd Richard Davies wedi cael dechrau addawol i\u2019w gyfnod wrth y llyw gyda ge\u0302m gyfartal yn Hwlffordd cyn curo Airbus yn gyfforddus y penwythnos diwethaf (Cfon 4-0 Air)."}, {"text_idx": "#000035", "text": "Hon fydd y bedwaredd ge\u0302m rhwng y clybiau\u2019r tymor yma ac mae wedi bod yn amhosib eu gwahanu hyd yn hyn gyda un buddugoliaeth yr un ac un ge\u0302m gyfartal."}]